Die eerstes wat oor staatskaping gaan getuigDie geregtelike kommissie wat staatskaping ondersoek se embleem (Foto: Gertrude Makhafola/ANA) Mcebisi Jonas, voormalige minister van finansies, en Mabel Petronella “Vytjie” Mentor, voormalige voorsitter van die parlementêre portefeuljekomitee oor openbare werke, sal van die eerstes wees wat Maandag sal getuig in die geregtelike kommissie van ondersoek na staatskaping. Die verhore sal Maandag om 10:00 in Parktown in Johannesburg afskop. Raymond Zondo, adjunkhoofregter en voorsitter van die geregtelike kommissie, het Vrydagaand per e-pos ŉ verklaring aangestuur dat die volgende persone oor die volgende paar weke voor die kommissie sal getuig: Ndleleni Willie Mathebula van die tesourie; Jonas; Mentor; Themba Maseko, voormalige kabinetwoordvoerder; en Phumla Williams, wat verbonde is aan die regering se kommunikasie-en-inligtingstelsel (GCIS). Zondo het verder gesê dat ander getuies ook deur die kommissie se regspan geïdentifiseer word en dat daar met hulle gekonsulteer word. Thuli Madonsela, voormalige openbare beskermer (OB), het in haar staatskapingsverslag van November 2016 gesê Mentor beweer sy is in 2010 by die Saxonwold-woning van die Gupta-broers die pos van minister van openbare ondernemings aangebied. Jonas beweer hy is ŉ reusebedrag omkoopgeld van R600 miljoen en die pos van minister van finansies aangebied deur Ajay Gupta in ruil daarvoor dat hy hul opdragte uitvoer. Maseko voer aan dat voormalige pres. Jacob Zuma hom persoonlik gebel het en gevra het om die Guptas te “help”. Hy moes glo regeringsadvertensies en bemarking na die Guptas se koerant van destyds, The New Age, te verwys. Maseko het Vrydagaand op Twitter gesê. “August 31st is my date with the Commission. Its gonna be going down.!!!!”. [sic]